Miroslav Klose

Miroslav Josef Klose (sündinud 9. juunil 1978 Poolas Opoles) on Saksamaa endine jalgpallur (ründaja).

Klose isa Josef on sakslane. Ta oli elukutseline jalgpallur, kelle tippsaavutuseks jäi 1978–1980 AJ Auxerre'i meeskonnas mängimine Ligue 1-s. Ema Barbara Jeż oli Poola käsipallinaiskonna väravavaht, kes mängis Poola koondises 82 kohtumist. Pärast Teist maailmasõda tohtisid sakslased Poolast ajaloolisele kodumaale elama asuda ja sel alusel kolisid vanemad 1985 Lääne-Saksamaale Kuselisse.

Klose on 16 väravaga ajaloo suurim väravatelööja maailmameistrivõistlustel. 2014. aastal tuli ta Saksamaa koondisega maailmameistriks. Saksamaa koondises lõi ta aastatel 2001–2014 kokku 71 väravat ja on sellega Saksamaa suurim väravakütt.

Jalgpallurikarjääri lõpetas 2016. aasta novembris.

Koondisekarjäär 

2001. aasta jaanuaris sõitis Poola jalgpallikoondise peatreener Jerzy Engel isiklikult Saksamaale, et veenda Kloset mängima Poola võistkonnas. Klose keeldus, lootes pääseda Saksamaa koondisse.

Saksamaa rahvuskoondises tegi Klose debüüdi 24. märtsil 2001 Leverkusenis Albaania jalgpallikoondise vastu 2002. aasta MM-valikmängus. Ta vahetati platsile 73. minutil ja 87. minutil lõi ta Saksamaa võiduvärava 2:1. 28. märtsil toimus järgmine MM-valikmäng Kreeka jalgpallikoondise vastu, kus Klose vahetati mängu 67. minutil ja 82. minutil viis ta Saksamaa 3:2 juhtima (mäng lõppes 4:2). Saksamaa jäi valikgrupis Inglismaa jalgpallikoondise järel teiseks, kuid pääses ikkagi MM-ile pärast seda, kui alistas lisavalikmängus Ukraina jalgpallikoondise (lisavalikmängudele Kloset ei kutsutud).

Enne MM-i näitas Klose end üliedukalt sõprusmängudes Iisraeli ja Austria jalgpallikoondise vastu, lüües kummaski 3 väravat. Seepeale arvati ta MM-koondisse. Maailmameistrivõistluste esimeses voorus 1. juunil alistas Saksamaa Saudi Araabia jalgpallikoondise 8:0. Klose lõi kolm väravat, sealhulgas kohtumise kaks esimest, vahetati 76. minutil seisul 6:0 välja ja valiti kohtumise parimaks mängijaks. 5. juunil mängis Saksamaa teises voorus Iirimaa jalgpallikoondisega. Klose viis Saksamaa 19. minutil juhtima ja vahetati 85. minutil välja. Üleajal Iirimaa viigistas 1:1. 11. juunil toimus viimane alagrupimäng, kus Kameruni jalgpallikoondis vajas hädasti võitu. Mängijatele jagati 16 kollast kaarti, kummalegi võistkonnale 8 (Klose ei saanud). Klose viis Saksamaa 79. minutil 2:0 juhtima, mis jäigi lõpptulemuseks, ja vahetati 84. minutil välja. Ta valiti kohtumise parimaks mängijaks. Alagrupi võitis Saksamaa Iirimaa ees. 15. juunil alistas Saksamaa Paraguay jalgpallikoondise 1:0 (Klose mängis kogu kohtumise). 21. juunil alistas Saksamaa veerandfinaalis 1:0 USA jalgpallikoondise ja Klose mängis 88 esimest minutit. 25. juunil alistas Saksamaa poolfinaalis 1:0 Lõuna-Korea jalgpallikoondise ja Klose mängis 70 minutit. Ta vahetati välja seisul 0:0. 30. juunil toimus MM-finaal Brasiilia jalgpallikoondise vastu. Klose sai 9. minutil ainsa sakslasena kollase kaardi ja vahetati 74. minutil seisul 0:1 välja. Saksamaa kaotas 0:2. Klose valiti turniiri sümboolsesse koondisse.

2004. aasta EM-valikgrupi Saksamaa võitis ühtki mängu kaotamata. Klose osales kõigis 8 kohtumises, neist 3 korda vahetusest. Ta lõi kaks väravat, mõlemad eri kohtumistes Fääri saarte jalgpallikoondise vastu.

Finaalturniiril Portugalis pidas Saksamaa esimese mängu 15. juunil Hollandi jalgpallikoondise vastu. Klose ei osalenud. Mäng lõppes 1:1. 19. juunil teises mängus Läti jalgpallikoondise vastu sekkus Klose 67. minutil ja mäng lõppes 0:0. 23. juunil toimus kolmas voor Tšehhi jalgpallikoondise vastu, kus Saksamaa vajas edasipääsuks võitu, aga kaotas 1:2. Klose sekkus 79. minutil, kui väravad olid löödud. Tšehhimaa võitis täiseduga, Holland läks teisena edasi.

2006. aasta maailmameistrivõistlused jalgpallis toimusid Saksamaal, sellepärast polnud Saksamaa koondisel vaja valikmänge pidada. 9. juunil alistas Saksamaa avavoorus 4:2 Costa Rica jalgpallikoondise. Klose lõi kaks väravat, 17. minutil 2:1 ja 61. minutil 3:1, vahetati 79. minutil seisul 3:2 välja ja valiti kohtumise parimaks mängijaks. 14. juunil alistas Saksamaa Poola üleajal löödud väravast 1:0, Klose mängis kogu kohtumise. 20. juunil alistas Saksamaa ka Ecuadori jalgpallikoondise 3:0 ning Klose lõi 4. ja 44. minutil kaks esimest väravat. Ta vahetati 66. minutil seisul 3:0 välja. Kapten Michael Ballack, kes väravat ei löönud, valiti kohtumise parimaks mängijaks. Saksamaa võitis alagrupi Ecuadori ees. 24. juunil võitis Saksamaa 2:0 Rootsi jalgpallikoondise ja kuigi mõlemad väravad lõi 4. ja 12. minutil Lukas Podolski, valiti Klose kohtumise parimaks mängijaks. 30. juunil toimus veerandfinaal Argentina jalgpallikoondise vastu, kus Roberto Ayala viis Argentina 49. minutil juhtima ja Klose viigistas 80. minutil. Klose vahetati 86. minutil välja. Rohkem väravaid ei löödud, Saksamaa võitis penaltiseerias. 4. juulil peeti poolfinaal Itaalia jalgpallikoondise vastu, kus Klose vahetati lisaajal 111. minutil seisul 0:0 välja. Saksamaa kaotas lisaaja lõpul 0:2. 8. juulil peeti finaal Portugali jalgpallikoondise vastu, kus Klose vahetati 65. minutil eduseisul 2:0 välja. Saksamaa võitis 3:1. Klose valiti MM-turniiri sümboolsesse koondisse.

2008. aasta EM-valikturniiril oli Saksamaa kõigi valikgruppide peale kokku esimene meeskond, kes tagas koha finaalturniiril. Ometigi ei võitnud Saksamaa valikgruppi, sest järgnes 0:3 kaotus Tšehhimaale, kes alagrupi võitiski, ja viimases valikmängus ei suudetud võita Walesi jalgpallikoondist. Klose lõik valikturniiril 5 väravat, millega polnud Saksamaa resultatiivseim, sest Lukas Podolski lõi 8. Finaalturniirile läks kaks paremat meeskonda.

Euroopa meistrivõistluste esimeses voorus alistas Saksamaa 8. juunil Poola 2:0 Podolski väravatest. Klose vahetati üleajal välja. 12. juunil kaotas Saksamaa Horvaatia jalgpallikoondisele 1:2 ja Klose mängis kogu kohtumise. 16. juunil toimus viimane alagrupivoor, kus Saksamaa alistas 1:0 Austria. Horvaatia võitis alagrupi täiseduga, Saksamaa pääses teisena edasi. 19. juunil mängis Saksamaa veerandfinaali Portugali vastu, võites 3:2. Klose viis 26. minutil Saksamaa 2:0 ette ja vahetati 89. minutil välja. 25. juunil toimus poolfinaal Türgi jalgpallikoondise vastu, mille Saksamaa võitis samuti 3:2. Klose viis Saksamaa 79. minutil 2:1 ette ja vahetati üleajal välja. 29. juunil toimus finaal Hispaania jalgpallikoondise vastu. Fernando Torres viis Hispaania 33. minutil ette ja see värav jäi mängu ainsaks. Klose vahetati 79. minutil välja.

2010. aasta MM-valikturniiril oli Klose valikgrupi resultatiivseim mängija. Ta lõi 7 väravat, sealhulgas kübaratriki Soome jalgpallikoondise vastu võõrsil (mäng lõppes 3:3) ja eelviimases voorus üliolulise värava Venemaa jalgpallikoondise vastu võõrsil, mis jäi mängu ainsaks. Saksamaa võitis alagrupi Venemaa ees ja Venemaa ei pääsenud lisavalikmängudelt finaalturniirile.

Maailmameistrivõistlused toimusid Lõuna-Aafrikas. 13. juunil alistas Saksamaa avavoorus Austraalia jalgpallikoondise 4:0 ja Klose lõi 26. minutil 2:0. Ta vahetati 68. minutil seisul 3:0 välja. 18. juunil peeti teine voor Serbia jalgpallikoondise vastu, kus Klose sai juba 12. minutil kollase kaardi ja 37. minutil teisegi. Ülejäänud mängu pidas Saksamaa vähemuses. Klose ärasaatmisele järgnenud olukorrast lõi Serbia mängu ainsa värava. 23. juunil peeti viimane alagrupivoor, kus Klose ei saanud osaleda. Saksamaa võitis Ghana jalgpallikoondise 1:0 ja võitis alagrupi Ghana ees. 27. juunil alistas Saksamaa Inglismaa 4:1 ja Klose viis Saksamaa 20. minutil juhtima. 72. minutil vahetati ta välja ja pärast seda väravaid ei löödud. 3. juulil toimus veerandfinaal, kus Saksamaa purustas Argentina 4:0. Klose mängis kogu kohtumise ning lõi 68. minutil 2:0 ja 89. minutil 4:0. Kohtumise parimaks mängijaks valiti Bastian Schweinsteiger, kes väravat ei löönud. 7. juulil kaotas Saksamaa poolfinaalis Hispaaniale 0:1 (Klose mängis kogu kohtumise). 10. juulil alistas Saksamaa pronksimängus 3:2 Uruguay jalgpallikoondise ja selles Klose ei mänginud. Kuigi Klose lõi finaalturniiril 4 väravat, polnud ta Saksamaa resultatiivseim, sest Thomas Müller lõi 5.

2012. aasta EM-valikgrupis oli Klose resultatiivseim 9 väravaga, järgnesid Mario Gómez 6 ja Mesut Özil 5 väravaga. Klose lõi 5 kohtumises avavärava ja sealjuures avavoorus Belgia jalgpallikoondise vastu võõrsil mängu ainsa värava. Kõigi valikgruppide peale kokku suutis lisaks Klosele üle 7 värava lüüa üksnes Hollandi mängija Klaas-Jan Huntelaar (12 väravat). Saksamaa võitis kõik 10 kohtumist.

Euroopa meistrivõistlustel alistas mängis Klose igas kohtumises, aga mitte kunagi algusest lõpuni, vaid alati vahetati ta välja Mario Gómeze vastu. 9. juunil alistas Saksamaa esimeses voorus 1:0 Portugali. Klose vahetati mängu 80. minutil (Gómez oli värava löönud). 13. juunil alistas Saksamaa 2:1 Hollandi. Klose vahetati mängu 72. minutil (Gómez oli mõlemad Saksamaa väravad löönud). 17. juunil alistas Saksamaa viimases alagrupivoorus Taani jalgpallikoondise 2:1 ja Klose vahetati mängu 74. minutil seisul 1:1. 22. juunil pääses Klose veerandfinaalis Kreeka vastu algrivistuses platsile ja 68. minutil viis ta Saksamaa 3:1 ette. Ta vahetati 80. minutil seisul 4:1 välja. Saksamaa võitis 4:2. 28. juunil peeti poolfinaal, kus Saksamaa kaotas Itaaliale 1:2. Klose mängis teise poolaja pärast seda, kui Saksamaa oli esimesel 0:2 taha jäänud. Pronksikohtumist ei peetud.

6. juunil 2014 peetud sõprusmängus Armeeniaga lõi Klose koondises oma 69. värava, möödudes sellega Gerd Müllerist, kes lõi aastatel 1966–1974 Saksamaa koondises kokku 62 mängus 68 väravat.

2014. aasta maailmameistrivõistlustel Brasiilias tõusis Klose maailmameistrivõistluste ajaloo kõige suuremaks väravalööjaks. Viimases alagrupimängus 21. juunil Ghana vastu lõi ta oma 15. värava maailmameistrivõistlustel, tõustes sellega Ronaldo kõrvale. Ta sai selle väravaga kolmandaks mängijaks ajaloos, kes on löönud vähemalt ühe värava neljadel maailmameistrivõistlustel. Poolfinaalis 8. juulil Brasiilia vastu lõi Klose oma 16. värava maailmameistrivõistlustel ning möödus sellega Ronaldost. Klose sai lisaks esimeseks mängijaks, kes on mänginud maailmameistrivõistlustel poolfinaalis neljal korral. Saksamaa alistas Brasiilia 7:1 ja jõudis finaali, kus alistati Argentina ja tuldi maailmameistriks. Kuu pärast maailmameistrivõistlusi teatas Klose koondisekarjääri lõpetamisest.

Ainsana maailmas on Klose löönud kolmel MM-il igaühel vähemalt neli väravat.

Kokku pidas Klose Saksamaa koondises 137 kohtumist ja lõi neis 71 väravat. Ta on sellega Saksamaa koondise ajaloo suurim väravalööja. Saksamaa koondises on rohkem kohtumisi pidanud ainult Lothar Matthäus (150).

Ta tegi Saksamaa kasuks kolm kübaratrikki: Iisraeli, Austria ja Saudi Araabia vastu. Kõige rohkem väravaid, 6, lõi ta Austria vastu. Ühtegi kohtumist, kus Klose värava lõi, Saksamaa ei kaotanud.

Klubid 
SG Blaubach-Diedelkopf (noorteklubi)
FC Homburg (1998–1999)
1. FC Kaiserslautern (1999)
Werder Bremen (2004)
Müncheni Bayern (2007)
Lazio (2011–2016)

Isiklikku 

Miroslav Klose on 182 cm pikk ja kaalub 74 kg.

Lapsepõlves oli Miroslavi kodune keel poola keel. Saksamaale elama asudes ei osanud ta saksa keelt üldse. Miroslav on abielus Poolas sündinud Sylwia Klosega. Neil on kaksikpojad Luan ja Noah. Nendegi kodune keel on poola keel.

Välislingid 

Koduleht

Saksamaa jalgpallurid
1. FC Kaiserslauterni jalgpallurid
Bremeni Werderi mängijad
Müncheni Bayerni mängijad
Rooma Lazio mängijad
Bundesliga mängijad
Serie A mängijad
Sündinud 1978